CELEX: 32014D0078
Language: et
Date: 2014-02-10 00:00:00
Title: 2014/78/EL: Komisjoni otsus, 10. veebruar 2014 , Euroopa Parlamendi ja nõukogu direktiivi 2006/42/EÜ artikli 11 alusel Taani riigi poolt võetud meetme kohta, millega keelustati teatavat liiki mitmeotstarbelised pinnaseteisaldusmasinad (teatavaks tehtud numbri C(2014) 633 all)  EMPs kohaldatav tekst

12.2.2014   
            
            
               ET
            
            
               Euroopa Liidu Teataja
            
            
               L 41/20
            
         
      KOMISJONI OTSUS,
   10. veebruar 2014,
   Euroopa Parlamendi ja nõukogu direktiivi 2006/42/EÜ artikli 11 alusel Taani riigi poolt võetud meetme kohta, millega keelustati teatavat liiki mitmeotstarbelised pinnaseteisaldusmasinad
   (teatavaks tehtud numbri C(2014) 633 all)
   (EMPs kohaldatav tekst)
   (2014/78/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 11,
   ning arvestades järgmist:
   
               (1)
            
            
               Taani ametiasutused teatasid direktiivi 2006/42/EÜ artikli 11 lõikes 2 sätestatud korra kohaselt komisjonile ja teistele liikmesriikidele meetmest, mis käsitleb seeria Avant 600 masinaid, mille tootja on äriühing Avant Tecno Oy, Ylötie 1, FIN-33470 Ylöjärvi, Soome. Masin kandis CE-märgist ja sellega oli kaasas EÜ vastavusdeklaratsioon vastavalt direktiivile 2006/42/EÜ, mis käsitleb masinaid, Euroopa Parlamendi ja nõukogu direktiivile 2004/108/EÜ (2) elektromagnetilise ühilduvuse kohta ning Euroopa Parlamendi ja nõukogu direktiivile 2000/14/EÜ (3) välitingimustes kasutatavate seadmete müra kohta.
            
         
               (2)
            
            
               Seeria Avant 600 masinad on mitmeotstarbelised pinnaseteisaldusmasinad, millele saab paigaldada mitmesuguseid lisaseadmeid erinevate metsandus-, põllumajandus-, maastikukujundus-, pinnasehooldus-, kinnisvarahaldus-, materjalide töötlemise, kaevamis- ja ehitustoimingute jaoks.
            
         
               (3)
            
            
               Taanit ajendas sellist meedet kehtestama asjaolu, et masin ei vastanud direktiivi 2006/42/EÜ I lisa punktis 3.4.4 sätestatud olulistele tervisekaitse- ja ohutusnõuetele, milles on öeldud, et kui iseliikuva masina operaatori töötamiskoht on masinas ja ohtu võivad tekitada kukkuvad esemed või materjal, tuleb seda masina projekteerimisel ja valmistamisel arvestada ning masin tuleb varustada asjakohase kaitsva konstruktsiooniga, kui suurus seda võimaldab.
            
         
               (4)
            
            
               Taani ametiasutused märkisid, et kuigi masina mitme kavandatud kasutusviisi puhul ohustasid masinas töötavat operaatorit kukkuvad esemed või materjal, oli masin turule lastud ilma kukkuvate esemete eest kaitsva konstruktsioonita. Taani ametiasutused palusid tootjal võtta olukorra parandamiseks meetmeid. Kuna seda ei tehtud, keelasid Taani ametiasutused ilma kukkuvate esemete eest kaitsva konstruktsioonita seeria Avant 600 masinate turule laskmise ja andsid tootjale korralduse võtta parandusmeetmeid juba turule lastud masinate suhtes.
            
         
               (5)
            
            
               Komisjon saatis tootjale kirja ja palus tootjal edastada oma tähelepanekud Taani meetme kohta. Oma vastuses teatas tootja, et seeria Avant 600 masinad on varustatud kabiiniga, mida on testinud teavitatud asutus MTT-Vakola nr 0504. Kabiin paigaldatakse alati ümbermineku puhul kaitsva turvakabiiniga, millele on võimalik lisada kukkuvate esemete eest kaitsev konstruktsioon. Kui masinad müüdi kasutamiseks põllumajanduses, kinnisvarahalduses, maastikukujunduses või näiteks tallides, puudus kukkuvate esemete oht ning seetõttu kukkuvate esemete eest kaitsvat konstruktsiooni ei paigaldatud. Kui aga masinad müüdi toiminguteks, millega kaasnes kukkuvate esemete oht, nagu näiteks kasutamise korral kaevandustes, paigaldati alati ka kukkuvate esemete eest kaitsev konstruktsioon. Tootja märkis samuti, et tal oli kavas teha toodet tutvustavasse juhendisse ja trükistesse täpsustusi, et selgitada, millistes olukordades tuleb kasutada kukkuvate esemete eest kaitsva konstruktsiooniga kabiini.
            
         
               (6)
            
            
               Direktiivi 2006/42/EÜ I lisa punkti 1.1.2 alapunkti a kohaselt peab masin olema projekteeritud ja valmistatud nii, et see sobib oma funktsiooni täitmiseks ning et seda saab kasutada, seadistada ja hooldada ilma inimesi ohustamata, kui nimetatud toiminguid sooritatakse ettenähtud tingimuste kohaselt, arvestades ka selle iga põhjendatult ettenähtava väärkasutamise võimalust. Võetavate meetmete eesmärk peab olema õnnetusohu kõrvaldamine masina kogu ettenähtud kasutusaja jooksul, sealhulgas transpordi-, monteerimis-, demonteerimis-, blokeerimis- ja lammutamisetapil. Meetmed tuleb võtta vastavalt I lisa punkti 1.1.2 alapunktis b sätestatud ohutuse tagamise põhimõtetele, mille kohaselt eelistatakse integreeritud kaitsemeetmeid kasutajate teavitamisele.
            
         
               (7)
            
            
               Seeria Avant 600 taolise mitmeotstarbelise pinnaseteisaldusmasina puhul, isegi kui masin tarnitakse esmalt tegevuseks või kasutamiseks keskkonnas, millega ei kaasne kukkuvate esemete või materjali ohtu, on võimalik, et eeldatava kasutusaja jooksul kasutatakse seda ka muudeks tegevusteks või muus keskkonnas, mis seavad operaatori sellisesse ohtu. Seega tuleb masina projekteerimisel ja valmistamisel arvestada kukkuvate esemete või kukkuva materjali ohuga.
            
         
               (8)
            
            
               Taani ametiasutuste esitatud tõendite ja tootja tähelepanekute läbivaatamine kinnitab, et ilma kukkuvate esemete eest kaitsva konstruktsioonita seeria Avant 600 masinad ei vasta direktiivi 2006/42/EÜ I lisa punktis 3.4.4 sätestatud olulistele tervisekaitse- ja ohutusnõuetele ning sellisest mittevastavusest tuleneb masinas töötava operaatori jaoks oht saada kukkuvate esemete või kukkuva materjali tõttu raskelt viga,
            
         ON VASTU VÕTNUD KÄESOLEVA OTSUSE:
   Artikkel 1
   Taani ametiasutuste meede, millega keelustati ilma kukkuvate esemete eest kaitsva konstruktsioonita seeria Avant 600 masinate turule laskmine ja kohustati tootjat võtma parandusmeetmeid juba turule lastud masinate suhtes, on põhjendatud.
   Artikkel 2
   Käesolev otsus on adresseeritud liikmesriikidele.
   
      Brüssel, 10. veebruar 2014
      
         
            Komisjoni nimel
         
         
            asepresident
         
         Antonio TAJANI
         
      
   
   
      (1)  ELT L 157, 9.6.2006, lk 24.
   
      (2)  Euroopa Parlamendi ja nõukogu direktiiv 2004/108/EÜ, 15. detsember 2004, mis käsitleb elektromagnetilise ühilduvuse alaste liikmesriikide õigusaktide ühtlustamist ja millega tunnistatakse kehtetuks direktiiv 89/336/EMÜ (ELT L 390, 31.12.2004, lk 24).
   
      (3)  Euroopa Parlamendi ja nõukogu direktiiv 2000/14/EÜ, 8. mai 2000, välitingimustes kasutatavate seadmete müra kohta käivate liikmesriikide seaduste ühtlustamise kohta (EÜT L 162, 3.7.2000, lk 1).